รักษาราชการแทนนายกรัฐมนตรี สั่ง สทนช. มท. หน่วยเกี่ยวข้อง ลงช่วย กทม. ผันน้ำลงคูคลองให้เร็วขึ้นอย่างเป็นระบบ
พลเอก ประวิตร วงษ์สุวรรณ รองนายกรัฐมนตรี รักษาราชการแทนนายกรัฐมนตรี ย้ำสั่งการกระทรวงมหาดไทยและหน่วยงานที่เกี่ยวข้อง ให้ความสำคัญในการขับเคลื่อน 13 มาตรการ รับมือฤดูฝนร่วมกันทั่วประเทศ โดยให้ สทนช.ลงกำกับติดตามในภาพรวม เพื่อป้องกันและแก้ปัญหาอุทกภัยที่กำลังเกิดขึ้นหลายพื้นที่อย่างเป็นระบบสำหรับพื้นที่กรุงเทพมหานคร ที่กำลังประสบปัญหาการระบายน้ำ เนื่องจากขยะและวัชพืชขัดขวางการระบายน้ำ รวมถึงปัญหาระดับน้ำในคูคลองหลายสายที่สูงขึ้น ทำให้การระบายน้ำลงแม่น้ำเจ้าพระยาได้ช้าลง  รองนายกรัฐมนตรี  กำชับสั่งการ ให้ สทนช. กรมป้องกันและบรรเทาสาธารณภัย และกรมชลประทาน รวมทั้งหน่วยงานที่เกี่ยวข้องและกองทัพ ลงไปช่วยสนับสนุนทำงานร่วมกับ กทม.และจังหวัดปริมณฑลอย่างใกล้ชิด  เร่งกำจัดขยะและวัชพืชที่ขวางทางน้ำและนำเครื่องสูบน้ำ เรือผลักดันน้ำและเครื่องมือช่าง  เข้าไปช่วยเปิดทางระบายน้ำ ผลักดันน้ำจากคูคลองลงแม่น้ำเจ้าพระยาให้เร็วขึ้น และขอให้ ขสมก.เพิ่มความถี่รถสาธารณะ ตามเส้นทางน้ำท่วมขังให้มากขึ้น ด้านตำรวจขอให้ลงพื้นที่อำนวยความสะดวกการจราจรโดยเฉพาะชั่วโมงเร่งด่วน เพื่ออำนวยความสะดวกและลดความเดือดร้อนในการสัญจรของประชาชน